**Kedves Kollégák!**

Nagy örömünkre ebben az évben már tizenhetedik alkalommal kerül sor a Budapesti Óvodapedagógiai Napok (BÓN) szakmai programsorozatunk megszervezésére.

Első alkalommal 2006-ban, Gyakorló óvodaként, a fővárosi óvodapedagógusok szakmai továbbképzése céljából, hiánypótló programként és a hagyományteremtés szándékával szervezte meg óvodánk az óvodapedagógiai napokat.

A BÓN első napján, a plenáris napon mindig neves szakemberek tartanak előadást az éppen aktuálisan választott témában.

A plenáris programot követő három napon át pedig a fővárosi kerületek bemutató foglalkozást vállaló óvodáiban, köztük a mi intézményünkben is, gyakorlati bemutatókon vehetnek részt az érdeklődők. Hisszük, hogy az elmélet és a gyakorlat együttese, egy adott téma komplex módon történő megközelítése segíti az óvodapedagógusok szakmai fejlődését. A kerületi bemutatót, szakmai programot vállaló óvodák számára ez az esemény jó lehetőség szakmai munkájuk megismertetésére, a megmutatkozásra.

Fenntartónk a Fővárosi Önkormányzat továbbra is támogatja és hozzájárul a szakmai rendezvénysorozat lebonyolításához.

**A XVII. Budapesti Óvodapedagógiai Napok időpontja: 2025. április 11. és 9.30-14.30-ig.**

**Plenáris nap: 2025. április 11.**

**Téma:** **„Élhető világ” - a digitális világ kihívásai az óvodában**

**Előadók:**

**Dr. Pogány Ákos** egyetemi adjunktus ELTE

**Stréhliné Peternák Magdolna** logopédus, gyógypedagógus

**Tóth Zsuzsa** gyógypedagógus, családterapeuta, Bárányfelhő Fejlesztőközpont: szakmai vezető

A plenáris nap utáni héten, **április 14-15-16-17-én a témával kapcsolatos jó gyakorlatok bemutatására kérlek, bíztatlak Benneteket.**

Szeretnénk, ha az elmúlt évekhez hasonlóan minél több budapesti óvoda vállalkozna arra, hogy megmutassa szakmai munkáját, jó gyakorlatát az érdeklődőknek.

**Olyan, a digitális eszközhasználattal kapcsolatos, jó gyakorlat bemutatását szeretnénk kérni, amely a tudatos, keretek közötti, szabályozott eszközhasználat megalapozását segíti elő, mutatja be a gyerekek között. Továbbá szívesen vennénk olyan jó gyakorlatot, amely szülőknek szóló program és a szülők edukálásával, felvilágosításával, az együttműködéssel kapcsolatos témát dolgoz fel. Például Szülőklub, kerekasztal beszélgetés, felvilágosító program stb.**

A gyakorlati bemutatót, szakmai programot és a program levezetését vállaló kollégákat külön szeretettel meghívjuk és **várjuk a plenáris programra** **(április 11.)** **valamint igazolást állítunk ki arról, hogy közreműködtek a pedagógiai napok lebonyolításában,** mely igazolást beillesztheti a saját portfóliójába is.

**Kérjük, hogy a mellékelt táblázatot legkésőbb március 14-ig küldjétek vissza hozzánk a kért adatokkal, a következő e-mail címre:** **titkarsag@fovgyakovi.hu**

Előre is köszönjük együttműködéseteket és segítségeteket.

Üdvözlettel: Vargháné Tóth Erzsébet óvodaigazgató